《赠温峤诗》
魏晋·梅陶

巍巍有晋，道隆虞唐。元宗中兴，明祖重光。我帝承基，圣后作皇。

生而神明，诞质圭璋。有乱同符，恢我王纲。

台衡增耀，元辅重辉。泉哉若人，之颜之徽。知文之宗，研理之机。

入铨帝评，出纲王维。

帝曰尔徂，往镇江土。俾尔旄麾，授尔齐斧。昔周之宣，有熊有武。

在汉五叶，营平作武。推毂委诚，惟余与汝。

俯偻勤时，非遑晏豫。星陈宿驾，玄旌首路。轻舟龙骧，武旅云布。

我恋惟爱，尔勤王度。迟迟之感，监寝宵悟。

人亦有言，德輶如毛。重非千钧，人鲜克效。武有七政，文敷五教。

义在止戈，威崇戢暴。勖尔远猷，迈尔英劭。

作者简介：东晋汝南西平人，字叔真。梅颐弟。初居乡里，立月旦评。后为王敦大将军咨议参军。时王敦深忌陶侃，侃将莅广州，过敦，敦留不遣，将杀之，陶谏乃止。官至尚书。明帝死，国丧未期，私奏女妓，为钟雅所劾。